Атлетикэ псынщIэ

Дыжьын медалхэр зыIэрагъэхьэ
Сочэ къалэ щекIуэкIащ атлетикэ псынщIэмкIэ урысейпсо зэхьэзэхуэхэр. «Кубок Федераций» зэпеуэм хэтащ Къэбэрдей-Балъкъэрым щыщ, лъагэу дэлъеинымкIэ спортсмен Акименкэ Михаилрэ диск зыгъэлъатэ Добренький Александррэ.
Акименкэ къызэринэкIащ метри 2-рэ сантиметр 26-рэ лъагагъыр, ауэ бгъэдыхьэкIэ бжыгъэхэмкIэ абы къытекIуащ а лъагагъ дыдэм щхьэпрылъа, Хабаровск крайм щыщ Цыплаков Даниил икIи ди спортсменым дыжьын медалыр къыхуагъэфэщащ.
Диск гъэлъэтэнымкIэ зэпеуэми етIуанэ щыхъуащ Добренький Александр. Метр 59-рэ сантиметр 93-кIэ абы игъэлъэта дискым сантиметр 64-кIэ къефIэкIащ Нижегородскэ областым къикIа Худяков Алексей.
Дзюдо
Хьэрхуэрэгъухэм йофIэкI
Каспийск къалэм мы махуэхэм щекIуэкIащ дзюдомкIэ Кавказ Ищхъэрэ федеральнэ щIыналъэм и зэхьэзэхуэ. Абы хэтащ зи ныбжьыр илъэс 23-м фIэмыкIа спортсмен 300-м нэблагъэ. Урысейпсо зэпеуэм кIуэнухэр къыщыхах зэхьэзэхуэм ди щIалэхэмрэ хъыджэбзхэмрэ медаль зэмылIэужьыгъуиплI къыщахьащ.
Зи хьэлъагъыр килограмм 66-м нэблагъэ Къуэдз Къантемыр зэIущIих иригъэкIуэкIам и хьэрхуэрэгъухэм щытекIуэри, дыщэ медалыр зыIэригъэхьащ. Мырзэбэч Ильяс (кг 81-рэ) финал зэпэщIэтыныгъэм къыщыхигъэщIащ хэгъэрейхэм ящыщ Сулейманов Ибрэхьим-хьэжы икIи етIуанэ хъуащ. Иджыри зы дыжьын медаль къихьащ килограмм 78-м нэблагъэхэм я гупым щыбэна Кабуловэ Миланэ. Ещанэ увыпIэр къылъысащ Шормэн Элеонорэ (кг 48-рэ).
Зэхьэзэхуэм щытекIуахэмрэ къыщыхэжаныкIахэмрэ ягъасэ Иванов Дмитрий, Апхудэ Анзор, Джэданэ Залым, Бэрэздж Светланэ сымэ.
 БэнэкIэ хуит
Пашэхэр кърагъэблэгъэж
Накъыгъэм и кIэм Софие къалэм (Болгарие) щекIуэкIащ бэнэкIэ хуитымкIэ ныбжьыщIэхэм я европэпсо зэхьэзэхуэ. Зи ныбжьыр илъэс 16 иримыкъуахэм я зэпэщIэтыныгъэм Урысейм и командэ къыхэхам къыщихьащ медаль зэмылIэужьыгъуэ 12. Абыхэм ящыщу 8-р дыщэщ.
Къэралым и ехъулIэныгъэм хэлъхьэныгъэшхуэ хуащIащ Къэбэрдей-Балъкъэрым и спортсменхэми. Щыбэна гупхэм дыщэ медалхэр къыщахьащ Къэжэр Ислъам (кг 57-рэ), Гергоков Саид (кг 52-рэ), Хасауов Смаил (кг 62-рэ).
Мэкъуэгъуэм и 1-м пашэныгъэр къэзыхьа ди щIалэщIэхэр къыщрагъэблэгъэжащ Налшык аэропортым. Спортсменхэм папщIэ къызэрагъэпэщат къафэхэр, джэгухэр, республикэм и артист цIэрыIуэхэм уэрэд жаIащ.
ЩIалэщIэхэм хъуэхъу псалъэхэмкIэ захуигъэзащ КъБР-м и Парламентым и УнафэщIым и къуэдзэ, олимп чемпион Къардэн Мурат.
- Сынывохъэхъу дэтхэнэ зыми фи ехъулIэныгъэмкIэ. Фэ фи вагъуэр къыщыблэр нэхъ лъагэжущ, абы фынэмысу хъунукъым, - къыхэщащ Къардэным и псалъэхэм.
- Илъэс куэд щIауэ зыдогъэхьэзыр. Мыпхуэдэ лъагапIэхэм спортым ущынэсын папщIэ псэемыблэжу зыгъэхьэзырыпхъэщ, - жиIащ Къэжэр Ислъам и тренер Нэхущ Руслан.
Зэман кIэщIкIэ загъэпсэхунурэ, спортсменхэм къыкIэлъыкIуэ зэпеуэхэм зыхуагъэхьэзырын щIадзэжынущ.
Тхэквондо
Рязань къыщыхожаныкI
Рязань къалэм щызэхэтащ «Кубок Рязанского Кремля» олимп тхэковондомкIэ урысейпсо зэхьэзэхуэхэр. Абы кърихьэлIащ къэралым и щIыналъэ 53-м къикIа спортсмен 1480-рэ. Мыпхуэдэ зэпеуэхэр 2007-2009 гъэхэм къалъхуа ныбжьыщIэхэр Урысеймрэ Европэмрэ я зэхьэзэхуэхэм щыхуагъэхьэзыр зэхыхьэщ.
ЗэпэщIэтыныгъэм ирихьэлIащ Къэбэрдей-Балъкъэрым и командэ къыхэхари. Псори зэхэту абыхэм медаль зэмылIэужьыгъуэу 13 зэхьэзэхуэм щызыIэрагъэхьащ.
Зыхэта гупхэм дыщэ медалхэр къыщахьащ Тхьэмокъуэ Элинэ, Щоджэн Басир, Созаев Артур, Iусен Дамир, Бицу Къантемыр, Багъ Идар, Монастырский Владислав сымэ. Ещанэ хъуащ ПщыхьэщIэ Эстеллэ, Гъубжокъуэ Астемыр, КIэблахъуэ Рузанэ, Жылау Андемыркъан, Бейтыгъуэн Тимур, Ахъмэт Нурмухьэмэд.
АдэкIэ ди спортсменхэм зыхуагъэхьэзыр мэкъуауэгъуэм и 9-15-хэм Белгород щекIуэкIыну урысейпсо зэхьэзэхуэм.
БэнэкIэ хуит
ЕхъулIэныгъэм и хэлъхьэныгъэ
Зи ныбжьыр илъэс 23-рэ иримыкъуахэм спорт бэнэкIэмкIэ я европэпсо зэхьэзэхуэ Македонием и Скопье къалэм щекIуэкIащ. БэнэкIэ хуитымкIэ Урысейм и командэ къыхэхам абы хъарзынэу зыкъыщигъэлъэгъуащ. Псори зэхэту ди къэралым и бэнакIуэхэм зыIэрагъэхьащ дыщэ медалу 4, дыжьыну 3, домбеякъыу 2.
Урысейм и гуп нэхъыщхьэм и медаль бжыгъэм хэлъхьэныгъэ хуащIащ ещанэ увыпIэхэр къэзыхьа Къэбэрдей-Балъкъэрым щыщ спортсменитIым.
Зи хьэлъагъыр килограмм 92-м нэблагъэхэм щыбэна ЗэкIуу Азэмэтрэ килограмм 70 зи хьэлъагъ Шэру Иналбэчрэ пщIэшхуэ зиIэ зэхьэзэхуэм домбеякъ медалхэр щызыIэрагъэхьащ.
Спортсменхэр ягъасэ ЗэкIуу Арсен, Грек Игнат, Маргиев Анатолий сымэ.
Дзюдо
ГъукIапщэ Самир и текIуэныгъэ
Мэзкуу къалэ щекIуэкIащ полицэмрэ дзэмрэ дзюдомкIэ я XV дунейпсо зэхьэзэхуэ. Абы хэтащ КъБР-м щыщ спортсменхэри.
Зи хьэлъагъыр килограмм 90-м нэблагъэхэм я зэпэщIэтыныгъэм Урысейм и командэ къыхэхам я щIыхьыр щихъумащ УФ-м и УМВД-м и ОВД-м Налшык щиIэ и къудамэм и лэжьакIуэ, полицэм и сержант нэхъыжь, дунейпсо класс зиIэ спортым и мастер ГъукIапщэ Самир. Ар и зэIущIэхэм псоми щытекIуащ.
«Иджырей зэхьэзэхуэхэм ерыщу зыхуэдгъэхьэзыращ, икIи къыдэхъулIащ. Ди гупыр зэпеуэхэм хуэхьэзыру, зэкъуэту къыщIэкIащ икIи бэнэкIэ дахэ къагъэлъэгъуащ», - къыхигъэщащ командэ къыхэхам и тренер, «Динамо» урысейпсо зэгухьэныгъэм КъБР-м щиIэ и къудамэм и унафэщI, Урысейм щIыхь зиIэ и тренер, полицэм и подполковник Джэданэ Залым.
Зи къулыкъур зыгъэзащIэу хэкIуэда хабзэхъумэ IэнатIэхэм я лэжьакIуэхэм хуащIа фэеплъ зэхьэзэхуэм хэтащ Урысейм и МВД-м, МЧС-м, ФСИН-м, Росгвардием, ЗыхъумэжыныгъэмкIэ министерствэм, Белоруссием, Таджикистаным, Къыргъызстаным, Азербайджаным, Узбекистаным, Армением IэщэкIэ зэщIэузэда къарухэм я лэжьакIуэхэр.
ЗэпэщIэтыныгъэ гуащIэхэм я финал зэIущIэм Урысейм и МВД-м щытекIуащ Азербайджаным щыщ я лэжьэгъухэм. Беларусь Республикэм и командэр ещанэщ.


Жыласэ Замир.
